《题颜宗渔樵耕读图为姚侍御赋》
明代·苏民怀

君家粉壁悬绢素，千山万山起烟雾。层崖绝壑俯沧溟，飞瀑奔流如雨注。

树色冥蒙日月昏，波涛汹涌蛟龙怒。乾坤缥缈亦苍茫，中有高人得真趣。

结庐人境手韦编，不知绝简与残蠹。坐看渔父傲沧洲，入暮樵人失归路。

农夫两两荷锄耕，相忘帝力知何故。于嗟万里咫尺间，形形色色皆神遇。

令我胸次总悠然，开襟酌酒应无数。主人爱客亦忘机，席上不惊鸥与鹭。

乃知神笔怡心颜，不必登楼堪作赋。为君一醉且高歌，潦倒尊前忘日暮。

作者简介：苏民怀，字子仁，一字懋德。南海人。明世宗嘉靖四十三年（一五六四）举人。初官赵州，入为国子监丞，迁刑部主事，改户部，历郎中，终朗宁知府。著有《吹池稿》。清温汝能《粤东诗海》卷三二有传。